קירה נייטלי

קירה כריסטינה נייטלי (באנגלית: Keira Christina Knightley; נולדה ב־26 במרץ 1985) היא שחקנית קולנוע אנגלייה. היא ידועה בעיקר בשל משחקה בארבעה מסרטי "שודדי הקאריביים" בהם כיכבה בתור אליזבת סוואן. בשנת 2005 שיחקה בסרט "גאווה ודעה קדומה", שעובד על פי ספרה של ג'יין אוסטן. על תפקיד זה הייתה מועמדת לפרס אוסקר לשחקנית הטובה ביותר ולפרס גלובוס הזהב. בשנת 2014 גילמה את ג'ואן קלארק בסרטו של מורטן טילדום "משחק החיקוי", והייתה מועמדת לפרס אוסקר לשחקנית המשנה הטובה ביותר ולפרס גלובוס הזהב. ב-2008, המגזין פורבס דירג אותה במקום השני ברשימת השחקניות המרוויחות ביותר בהוליווד. נייטלי נולדה בעיר טדינגטון, מחוז מידלסקס שבאנגליה. אמה שרמן מקדונלד (Sharman Macdonald) היא שחקנית ומחזאית סקוטית ואביה ויל נייטלי (Will Knightley) הוא שחקן אנגלי. היא גדלה באחד מפרבריה של לונדון. בגיל שש, אובחנה בדיסלקסיה. בשנת 1994, בגיל תשע, פרצה נייטלי לאקרנים, בהופעתה בסרט A Village Affair. בשנת 1998, שיחקה במיני-סדרה "אוליבר טוויסט. בשנת 1999, שיחקה את דמותה של סאבה בסרט אימת הפנטום, מסדרת סרטי מלחמת הכוכבים. בשנת 2002, כיכבה בסרט "שחקי אותה כמו בקהאם". התפקיד דרש מאמצים פיזיים רבים בשל האימונים שעברה כדי להתאים לדמות שגילמה, כדורגלנית. סרט זה נחשב לפריצת דרכה ההוליוודית. בשנת 2003, שיחקה בסרט הראשון בסדרת סרטי שודדי הקאריביים. הסרט הפך לשובר קופות והיא זכתה לפרסום בינלאומי. בעקבות משחקה בסרט ציין לשבח המגזין Time את התמדתה ונחישותה להפוך מכוכבת קולנוע לשחקנית.[דרושה הבהרה] באותה שנה היא שיחקה בסרט הקומדיה "אהבה זה כל הסיפור". בשנת 2004, שיחקה בסרט "המלך ארתור" אשר קיבל ביקורת שלילית. באותה שנה, העניק לה המגזין Hello! את התואר "הכוכבת הצעירה המבטיחה ביותר". בשנת 2005 היא שיחקה בשלושה סרטים: "החליפה", "דומינו" ו"גאווה ודעה קדומה" ובשנת 2006 הייתה מועמדת לפרס אוסקר כשחקנית הראשית הטובה ביותר עבור תפקידה בסרט זה. בשנת 2006 זכתה קירה נייטלי בפרס "האשה הכי יפה באנגליה", ובשנת 2007 בפרס "האשה הכי יפה בעולם". בנוסף לקריירתה במשחק מדגמנת נייטלי עבור חברת המותרות הבריטית Asprey. בשנת 2007 נייטלי שיחקה בסרטים "משי" וב"שודדי הקאריביים: סוף העולם" ובשנת 2008 בסרטים "כפרה" ו"הדוכסית". בין השנים 2009–2010, שיחקה את דמותה של ג'ניפר במחזה "שונא הבריות" של מולייר. בשנת 2010 כיכבה בסרטים "לעולם אל תתן לי ללכת" ו"אתמול בלילה". בשנת 2013 כיכבה בסרט "התחלה חדשה". בשנת 2014 הופיעה נייטלי בדרמה ההיסטורית "משחק החיקוי" בתפקיד ג'ואן קלארק, מפענחת צפנים העובדת עבור ארגון המודיעין הבריטי במהלך מלחמת העולם השנייה. נייטלי הייתה מועמדת על התפקיד שלה לפרס אוסקר לשחקנית המשנה הטובה ביותר. באותה שנה שיחקה בקומדיה הרומנטית "התבגרות מאוחרת" לצד קלואי גרייס מורץ, ובסרט "ג'ק ראיין: גיוס הצללים" לצידו של כריס פיין. בשנת 2015 הופיעה בסרט "אוורסט". ב-2016 שיחקה בסרט "יופי נסתר". ב-2018 כיכבה בסרט "קולט" ושיחקה בסרט הפנטזיה "מפצח האגוזים וארבע הממלכות" בשנת 2019 שבה לשחק לצד מירן בסרט "ברלין סיפור אהבה", וכיכבה בסרט הדוקו-דרמה "סודות מדינה". בשנת 2020 שיחקה בסרט הבריטי "לא ממושמעות". נייטלי יצאה בעברה עם השחקן האירי דל סינוט, השחקן הצפון-אירי ג'יימי דורנן והשחקן האנגלי רופרט פרנד. בפברואר 2011 החלה לצאת עם המוזיקאי ג'יימס רייטון. הזוג נישא ב-4 במאי 2013 בווקלוז, צרפת והביא לעולם שתי בנות (ילידות 2015 ו-2019). המשפחה מתגוררת ברובע איזלינגטון בלונדון. בשנת 2018, נייטלי חשפה כי הייתה לה התמוטטות נפשית בגיל 22 וטופלה מאוחר יותר בהפרעת דחק פוסט טראומטית (PTSD), מאז שנאבקה להסתגל למעמדה המטאורי ככוכבת קולנוע. היא סיפרה כיצד לא יצאה מביתה במשך שלושה חודשים עד תחילת 2008, והייתה צריכה לעבור טיפול בהיפנוזה כדי למנוע התקפי פאניקה כדי שתוכל להשתתף בטקס פרסי ה-BAFTA של אותה שנה, שם הייתה מועמדת לפרס על הופעתה בסרט "כפרה". נייטלי אוהדת נלהבת של קבוצת הכדורגל האנגלית וסטהאם יונייטד.[דרוש מקור] היא פעילה למען זכויות אדם והשתתפה[דרושה הבהרה] בקמפיין של אמנסטי אינטרנשיונל. בנוסף, ביום האישה הבינלאומי 2014, היא חתמה על עצומה שנשלחה לראש ממשלת בריטניה דייוויד קמרון למען זכויות הנשים באפגניסטן. מדיה וקבצים בנושא קירה נייטלי בוויקישיתוף קירה נייטלי, ברשת החברתית אינסטגרם קירה נייטלי, במסד הנתונים הקולנועיים IMDb (באנגלית) קירה נייטלי, באתר "אידיבי", מאגר הידע העברי לקולנוע ישראלי ועולמי קירה נייטלי, באתר AllMovie (באנגלית) קירה נייטלי, באתר Rotten Tomatoes (באנגלית) קירה נייטלי, באתר Box Office Mojo (באנגלית) קירה נייטלי, באתר Metacritic (באנגלית) קירה נייטלי, במסד הנתונים הקולנועיים KinoPoisk (ברוסית) קירה נייטלי, באתר ספוטיפיי קירה נייטלי, באתר MusicBrainz (באנגלית) קירה נייטלי, באתר Discogs (באנגלית) קרן בר לב, ‏הדוכסית: האבולוציה של קירה נייטלי, באתר ‏מאקו‏, 7 במרץ 2014 Catherine Elsworth, ‏Keira Knightley is highest earning British Hollywood star on Forbes list, The Telegraph, 24 July 2008